Normativa oficial do galego - Uso das maiúsculas
4. Uso das maiúsculas

Escríbese inicial maiúscula nos seguintes casos:

a) Ao comezo do escrito, despois de punto e seguido, de punto e á parte e doutros signos (admiración, interrogación e puntos suspensivos) cando equivalen a punto.

b) Nos nomes propios: Lucía, Seoane, Moncho, Lugo, Vedra, Xúpiter. Os alcumes reciben o mesmo tratamento: a Galochas, o Foguetes.

c) Nas formas abreviadas de tratamento: Dra., Dr., Dª., Vde.

d) Na primeira palabra dos títulos de obras literarias e artísticas: A tecedeira de Bonaval, Follas novas. As publicacións periódicas adoitan levar maiúscula non só na primeira palabra inicial, senón tamén nas restantes do título que teñan relevancia semántica: A Nosa Terra, O Correo Galego, O Tío Marcos da Portela.

e) En todos os substantivos e adxectivos dos nomes de institucións, organismos, empresas e outras entidades formalmente constituídas: Xunta de Galicia, Consello da Cultura Galega, Tribunal Superior de Xustiza de Galicia, Cooperativa Vitivinícola do Baixo Miño.

Cando unha palabra con maiúscula inicial comece por un dígrafo, só se escribe en maiúscula o  primeiro elemento deste: China, Quintela, Guillade.  	

As siglas escríbense normalmente en caracteres maiúsculos: ONU, DOG.

Debe terse en conta que a utilización de caracteres maiúsculos non exime do uso do acento gráfico nos casos prescritos no capítulo 2.

Véxase tamén

Ligazóns externas

 Documento PDF da Universidade da Coruña sobre os criterios de uso da lingua galega
 Documento PDF da Universidade da Coruña sobre os criterios de uso das maiúsculas
 Páxina da Universidade de Santiago de Compostela sobre os criterios de uso das maiúsculas

Uso das maiúsculas